བྱའོ།།དངོས་པོ་སོ་སོར་རྣམ་པར་རིག་པ་ནི་རྣམ་པར་ཤེས་པའོ།།རྣམ་པར་ཤེས་པ་དང་ལྷན་ཅིག་བྱུང་བ་ཉེ་བར་ལེན་པའི་ཕུང་པོ་བཞི་པོ་འདི་དག་ནི་མིང་དང་གཟུགས་སོ།།མིང་དང་གཟུགས་ལ་རྟེན་པའི་དབང་པོ་རྣམས་ནི་སྐྱེ་མཆེད་དྲུག་གོ།།ཆོས་གསུམ་འདུས་པ་ནི་རེག་པའོ།།རེག་པ་མྱོང་བ་ནི་ཚོར་བའོ།།ཚོར་བ་ལ་ཞེན་པ་ནི་སྲེད་པའོ།།སྲེད་པ་འཕེལ་བ་ནི་ལེན་པའོ།།ལེན་པ་ལས་སྐྱེས་པ་ཡང་སྐྱེད་པའི་ལས་ནི་སྲིད་པའོ།།རྒྱུ་དེ་ལས་ཕུང་པོ་བྱུང་བ་ནི་སྐྱེ་བའོ།།སྐྱེས་ནས་ཕུང་པོ་སྨིན་པ་ནི་རྒ་བའོ།།རྒས་ནས་ཕུང་པོ་ཞིག་པ་ནི་འཆི་བའོ།།འཆི་ཞིང་མྱོས་ཏེ་མངོན་པར་ཆགས་པ་དང་བཅས་པའི་ནང་གི་ཡོངས་སུ་གདུང་བ་ནི་མྱ་ངན་ཏོ།།མྱ་ངན་ལས་བྱུང་བའི་ཚིག་ཏུ་སྨྲ་བ་ནི་སྨྲེ་སྔགས་འདོན་པའོ།།རྣམ་པར་ཤེས་པ་ལྔའི་ཚོགས་དང་ལྡན་པའི་མི་བདེ་བ་མྱོང་བ་ནི་སྡུག་བསྔལ་ལོ།།ཡིད་ལ་བྱེད་པ་དང་ལྡན་པའི་ཡིད་ཀྱི་སྡུག་བསྔལ་ནི་ཡིད་མི་བདེ་བའོ།།གཞན་ཡང་འདི་ལྟ་བུ་ལ་སོགས་པའི་ཉེ་བའི་ཉོན་མོངས་པ་གང་ཡིན་པ་དེ་དག་ནི་འཁྲུག་པ་ཞེས་བྱའོ།།དེ་ལ་མུན་པ་ཆེན་པོའི་ཕྱིར་མ་རིག་པའོ།།མངོན་པར་འདུ་བྱེད་པའི་ཕྱིར་འདུ་བྱེད་རྣམས་སོ།།རྣམ་པར་རིག་པའི་ཕྱིར་རྣམ་པར་ཤེས་པའོ།།རྟེན་པའི་ཕྱིར་མིང་དང་གཟུགས་སོ།།སྐྱེ་བའི་སྒོའི་ཕྱིར་སྐྱེ་མཆེད་དྲུག་གོ།།རེག་པའི་ཕྱིར་རེག་པའོ།།མྱོང་བའི་ཕྱིར་ཚོར་བའོ།།སྐོམ་པའི་ཕྱིར་སྲེད་པའོ།།ཉེ་བར་ལེན་པའི་ཕྱིར་ལེན་པའོ།།ཡང་སྲིད་པ་སྐྱེ་བའི་ཕྱིར་སྲིད་པའོ།།ཕུང་པོ་འབྱུང་བའི་ཕྱིར་སྐྱེ་བའོ།།ཕུང་པོ་སྨིན་པའི་ཕྱིར་རྒ་བའོ།།འཇིག་པའི་ཕྱིར་འཆི་བའོ།།མྱ་ངན་བྱེད་པའི་ཕྱིར་མྱ་ངན་ཏོ།།ཚིག་གིས་སྨྲེ་བའི་ཕྱིར་སྨྲེ་སྔགས་འདོན་པའོ།།ལུས་ལ་གནོད་པའི་ཕྱིར་སྡུག་བསྔལ་བའོ།།སེམས་ལ་གནོད་པའི་ཕྱིར་ཡིད་མི་བདེ་བའོ།།ཉོན་མོངས་པའི་ཕྱིར་འཁྲུག་པའོ།།གཞན་ཡང་དེ་ཁོ་ན་མི་རྟོགས་ཤིང་ལོག་པར་ཤེས་ཏེ་མི་ཤེས་པ་ནི་མ་རིག་པའོ།།དེ་ལྟར་མ་རིག་པ་ཡོད་ན་འདུ་བྱེད་རྣམ་གསུམ་མངོན་པར་འགྲུབ་སྟེ།བསོད་ནམས་སུ་ཉེ་བར་འགྲོ་བ་དང་།བསོད་ནམས་མ་ཡིན་པར་ཉེ་བར་འགྲོ་བ་དང་།མི་གཡོ་བར་ཉེ་བར་འགྲོ་བའོ།།འདི་དག་ནི་མ་རིག་པའི་རྐྱེན་གྱིས་འདུ་བྱེད་རྣམས་ཞེས་བྱའོ།།དེ་ལ་བསོད་